**Házasságkötés szándékbejelentés menete:**

Magyarország Polgári Törvénykönyve értelmében házasság akkor jön létre, ha egy férfi és egy nő kizárólag **anyakönyvvezető előtt** kijelenti, hogy egymással házasságot köt.

(A szertartásvezetők által tartott ceremóniákat a magyar törvény jogilag nem ismeri el.!!!)

A házasulók a házasságkötési szándékukat együttesen, személyesen jelenthetik be, amelyről az anyakönyvvezető jegyzőkönyvet vesz fel. Ezt mind a házasulandók mind az anyakönyvvezető az aláírásával hitelesíti.

**Elektronikus ügyintézésre anyakönyvi eljárásban nincs mód és lehetőség. Mindkét félnek együttesen, személyesen kell megjelenni az anyakönyvvezető előtt.**

**Milyen iratok szükségesek?**

* személyazonosságot és állampolgárságot igazoló érvényes okmány (személyi igazolvány vagy útlevél)
* lakcímkártya
* születési anyakönyvi kivonat
* elvált, özvegy fél családi állapotát igazoló záradékolt házassági kivonata/jogerős bírósági ítélet

**Milyen költségei vannak az eljárásnak?**

Az eljárás illetékmentes.

Kivéve: a házasságkötő teremért, külső helyszínért, munkaidőn túli közreműködésért az önkormányzati rendeletben megállapított mértékű díjat kell fizetni. (Máriahalom esetében 5.000 Ft)

**Ügyintézés határideje**

**A házasságkötést az anyakönyvvezető csak a házasságkötési szándék bejelentését követő harminc nap utáni időpontra tűzheti ki.**

**Melyik anyakönyvvezető illetékes?**
A házasság megkötésére az az anyakönyvvezető illetékes, aki előtt a felek ez irányú szándékukat bejelentik. (ahol megtörtént a házassági szándékbejelentés, azon a településen fog történni a házasságkötés is)

**A házasság megköthető külső helyszínen is?**

Igen, amennyiben a helyszín a szertartás méltóságát garantálja. a házassági szándék bejelentésével egyidejűleg erre engedélyt kell kérni. Külön díja van, mely településenként eltérő, helyi rendelet állapítja meg az összegét.

**Ceremónia menete:**

**1. Megérkezés**

A kezdési időpont előtt 10 perccel kell megérkezni a házasságkötő teremhez, mert az esküvő előtt még adategyeztetés történik. Az anyakönyvvezető ellenőrzi a házasulandók és a két tanú adatait (személyi iratok szükségesek!). A pár által hozott gyűrűket, gyertyagyújtáshoz/homoköntéshez szükséges eszközöket, a szülőköszöntő ajándékokat és pezsgőt a ceremónia előtt bekészítik a terembe.

**2. Bevonulás**

A tanúk, jegyespár bevonulása után mindenki elfoglalja a helyét, és megkezdődik a ceremónia.

**3. Házassági nyilatkozatok**

Az anyakönyvvezető köszönti a jegyespárt, a családot, a barátokat. Megállapítja, hogy a házasságnak jogi akadálya nincs, és felteszi a kérdéseket, amire a jegyesek igennel válaszolnak.

**4. Aláírások**

Az ifjú pár, a tanúk és az anyakönyvvezető aláírják a házassági lapot.

**5. Gyűrűhúzás és csók**

A pár egymás ujjára húzza a gyűrűt, majd megcsókolják egymást

**6. Gyertyagyújtás vagy homokceremónia (vagy bármilyen - a jegyespár által meghatározott - ceremónia ami a szertartáshoz méltó)**

Mindkettő a két külön élet egyesülését jelenti. A pár vagy homokot szór egy üvegedénybe vagy a két gyertyával együtt gyújtanak meg egy harmadikat. (a pár maga gondoskodik az ceremóniához szükséges eszközökről – gyertya, homok, üveg stb.)

**7. Az ifjú pár köszöntése**

Az anyakönyvvezető már, mint férjet és feleséget köszönti a párt.

**8. Szülőköszöntés**

A szertartás előtt bekészített ajándékokat átadja az ifjú pár a szülőknek, nagyszülőknek, egyéb családtagoknak. (a pár kérésének megfelelően)

9**. Házassági anyakönyvi kivonat átadása, hivatalos gratuláció**

Az anyakönyvvezető – a jókívánságok után - a házassági anyakönyvi kivonat átadásával gratulál az ifjú párnak.

**10. Pezsgőzés, kivonulás**

A gratuláció után pezsgős koccintás az ifjú pár egészségére. A ceremónia hossza, a bevonulással és kivonulással együtt kb. 20-25 perc.

**A házasságkötés utáni teendők**

Ha történt névváltoztatás, akkor az okmányokat kötelező cserélni, amelyet az ország bármely okmányirodájában megtehet a házassági anyakönyvi kivonat bemutatásával.